ΓΡΑΠΤΗ ΕΡΩΤΗΣΗ E-1136/96 υποβολή: Amedeo Amadeo (NI) προς την Επιτροπή (13 Μαΐου 1996)

Θέμα: Εναρμόνιση σε διεθνές επίπεδο των διατάξεων που εφαρμόζονται στις άμεσες επενδύσεις

Οι διεθνείς ροές άμεσων εξωτερικών επενδύσεων αυξήθηκαν από 68 δισ. δολάρια το 1960 σε 1.650 δισ. δολάρια το 1993 (μέση ετήσια αύξηση: 11%).

Βάσει των στατιστικών του ΟΗΕ και της Eurostat, η αύξηση των άμεσων εξωτερικών επενδύσεων ήταν τέσσερις φορές ταχύτερη από την αύξηση του ΑΕΠ και τρεις φορές μεγαλύτερη από την αύξηση των εμπορικών συναλλαγών.

Προτίθεται η Επιτροπή να αναλάβει πρωτοβουλίες ώστε οι διαδικασίες επίλυσης των διαφορών να καταστούν συμβατές με αυτές του ΠΟΕ και με τα μέσα επίλυσης των διαφορών μεταξύ επενδυτών και κρατών, οι τοπικές και περιφερειακές αρχές των συμβαλλομένων κρατών να συμπεριληφθούν στη συμφωνία με στόχο την εξάλειψη των σημερινών στοιχείων αβεβαιότητας, η αρχή της εθνικής μεταχείρισης να τηρείται - με τις δέουσες εξαιρέσεις και επιφυλάξεις - με στόχο την αποφυγή διακρίσεων έναντι εθνικών επιχειρήσεων π.χ. στις «ελεύθερες ζώνες εξαγωγικού χαρακτήρα», και η προσφυγή σε φορολογικά και άμεσα κίνητρα για την προσέλκυση άμεσων εξωτερικών επενδύσεων να διέπεται από αυστηρότερες ρυθμίσεις, δεδομένου ότι έχει επίπτωση και στη χρηματοδότηση των δικαιούχων κρατών;

Απάντηση του Sir Leon Brittan εξ ονόματος της Επιτροπής (20 Ιουνίου 1996)

H Επιτροπή συμφωνεί ότι οι πολυμερείς ρυθμίσεις για τις επενδύσεις πρέπει να ισχύουν σε όλα τα κυβερνητικά επίπεδα.

Η Επιτροπή έχει επίγνωση της ανάγκης να εξασφαλίζεται η συμβατότητα των κανόνων επίλυσης των διαφορών με τους υφιστάμενους μηχανισμούς. Τα συγκεκριμένα μέτρα που λαμβάνονται για να εξασφαλίσουν τη συμβατότητα του Παγκόσμιου Οργανισμού Εμπορίου (ΠΟΕ) περιλαμβάνουν τη συμμετοχή εμπειρογνώμων του ΠΟΕ στις τρέχουσες συνομιλίες στο πλαίσιο των διαπραγματεύσεων του Οργανισμού Οικονομικής Συνεργασίας και Ανάπτυξης (ΟΟΣΑ) για μια πολυμερή συμφωνία επενδύσεων (ΠΣΕ). Όσον αφορά τη διευθέτηση διαφορών επενδυτών και κράτους, το Διεθνές Κέντρο Διακανονισμού των Διαφορών εξ Επενδύσεων (ICSID) αναμένεται να συμβάλλει επίσης στο έργο αυτό.

H Eπιτροπή συμφωνεί ότι η «αντίστροφη διάκριση», δηλαδή η χορήγηση καλύτερης μεταχείρισης σε ξένους επενδυτές έναντι των εθνικών επιχειρήσεων, θα ήταν δυνατόν να δημιουργήσει προβλήματα όσον αφορά τους ίσους όρους ανταγωνισμού για όλες τις επιχειρήσεις παγκοσμίως. Ωστόσο, στις τρέχουσες διαπραγματεύσεις του ΟΟΣΑ, το θέμα αυτό δεν είναι επί του παρόντος σημαντικό (οι καλούμενες «ελεύθερες ζώνες εξαγωγικού χαρακτήρα» όπου παρόμοιες πρακτικές χρησιμοποιούνται ευρέως δεν είναι κοινό χαρακτηριστικό στο πλαίσιο του ΟΟΣΑ). Το θέμα αυτό, ωστόσο, θα πρέπει να αντιμετωπισθεί σε μελλοντικές συζητήσεις και διαπραγματεύσεις όσον αφορά πολυμερείς διατάξεις για τις επενδύσεις στο πλαίσιο του ΠΟΕ.

Η Επιτροπή συμφωνεί ότι οι ρυθμίσεις για την παροχή επενδυτικών κινήτρων θα πρέπει να αποτελούν μέρος μελλοντικών πολυμερών επενδυτικών κανόνων.

Η κοινοτική πολιτική κρατικών ενισχύσεων έχει ήδη οδηγήσει σε σημαντικούς περιορισμούς όσον αφορά την παροχή επενδυτικών κινήτρων εντός της Κοινότητας. Το θέμα αυτό έχει ήδη τεθεί στις τρέχουσες διαπραγματεύσεις στο πλαίσιο του ΟΟΣΑ.

Οι κατευθυντήριες γραμμές όσον αφορά τη συμμετοχή της Κοινότητας και των κρατών μελών της στις διαπραγματεύσεις στο πλαίσιο του ΟΟΣΑ αντικατοπτρίζουν σε μεγάλο βαθμό τις ανωτέρω απαντήσεις.